Konsekvenserne af udbruddet af coronavirus, der har spredt sig fra byen Wuhan i Kina til mindst 16 lande, kan nu også mærkes i nordjyske virksomheder. Blandt andet i Nørresundby hvor direktøren i Atop Europe, Carsten Tidselbak, holder grundigt øje med udviklingen i Kina, da Atop-koncernen har flere end 10.000 ansatte i Kina. - Hovedopgaven for mig lige nu er at skaffe beskyttelsesmasker til de ansatte, som snart møder ind på fabrikken efter det kinesiske nytår, siger Carsten Tidselbak. Rift om maskerne Han har på nuværende tidspunkt skaffet 29.000 masker, men han forventer at skulle skaffe yderligere op mod 30.000 masker. - Og det er efterhånden noget af en opgave, da der er rift om maskerne på grund af situationen i Kina, så mange steder er maskerne udsolgt, siger Carsten Tidselbak. Virksomheden Atop producerer komponenter til fiberoptik. På fabrikken i Mianyang i Sichuan-provinsen i det vestlige Kina er der 10.000 ansatte, og på salgskontoret i Shenzhen er der 200 ansatte. Carsten Tidselbak fortæller, at man lige nu afventer situationen Kina i forbindelse med coronavirus-udbruddet. - Vi har heldigvis opbygget nogle lagre her i Europa, som vi altid gør i forbindelse med det kinesiske nytår, så på kort sigt rammer det os ikke, hvis produktionen i Kina bliver bremset, siger Carsten Tidselbak. Underleverandører kan blive ramt Hans bekymring på den lange bane går på, at underleverandørerne kan blive ramt, så Atop ikke kan opretholde produktionen. - På den korte bane er vi lidt privilligerede, da vores produktion er i den vestlige del af Kina og dermed langt fra Wuhan, men vores salgsfunktion i Shenzhen kan blive ramt, siger Carsten Tidselbak. Han har været i kontakt med direktøren i Shenzhen, og her er meldingen, at de ansatte på salgskontoret arbejder hjemmefra, når de møder ind mandag efter fejringen af det kinesiske nytår. Coronavirussen er nu konstateret i mindst 16 lande, hovedsagligt i Asien - men også USA, Canada, Australien og Saudi-Arabien er ramt. I Europa er smitten bekræftet i Frankrig og Tyskland.

Referat:
Direktør i Atop Europe, Carsten Tidselbak, holder øje med udviklingen i Kina.